Odotuksesta

Odottavan aika on pitkä, kuuluu vanha suomalainen sananlasku. Yhtäältä odottaminen voi tuntua ihanalta, kutkuttavalta ja lupaavalta, ja toisaalta odottamiseen voi liittyä paljon kipua, tuskaa ja surua. Mitä sinä odotat?

Minä ainakin olen odottanut kaikenlaista. Odottaminen onkin yksi kantava teema elämässäni. Olen odottanut kasvua, rakkautta, tavoitteiden saavuttamista, sairastaessa terveyttä, pimeydessä valoa ja levottomuudessa sisäistä rauhaa. Odotus lävistää koko ihmisen elämän monella tavalla. Ajattelen, että jokainen ihminen odottaa jotakin. Odottaminen voi olla myös palkitsevaa, ja hieno viisaus kuuluukin: ”Aina pitää olla jotain mitä odottaa”.

Arkisella tasolla ajattelen, että odottaminen on jokapäiväistä. Haluankin jakaa omasta muistikirjastani kolme pohdintaa, jotka auttavat minua odotusteni keskellä:

1. Mitä odotan tältä päivältä? Onko tänään tiedossa jotain erityistä, vai onko tämä vain yksi tavallinen päivä muiden joukossa?
2. Tukeeko odotukseni ja tavoitteeni tästä päivästä hyvinvointiani ja ovatko odotukseni realistisia? Moni asia vaatii aikaa ja odotus saattaa olla pitkä.
3. Mitä erityisesti minulle läheiset ihmiset odottavat minulta tänään? Voisinko tänään olla jotenkin hyväksi muille, voisinko vastata toiminnallani jonkun odotuksiin minua kohtaan?

Kristityn elämässä odottaminen näyttäytyy monella tavalla. Juuri nyt elämme adventin aikaa, joka on kristillisessä kalenterissa tämä neljä viikkoa kestävä jakso ennen joulua. Sana adventti tulee latinan kielestä, Adventus domini. Se tarkoittaa Herran saapumista. Adventin aikana kristityt odottavat erityisesti samaan aikaan joulua, Jeesuksen syntymäjuhlaa, mutta myös hänen toista tulemistaan aikojen lopulla.

Monessa kodissa adventin aika näyttäytyy käytännössä adventti- tai joulukalenterin muodossa. Luukku kerrallaan lasketaan päiviä jouluun ja odotetaan, mitä luukkujen takaa paljastuu ja mitä on tiedossa jouluna. Jouluun liittyy varmasti paljon kaikenlaisia odotuksia, ja ehkäpä helposti tulee asettaneeksi liikaakin odotuksia siitä, millainen joulun tulisi olla.

Riemullista adventin ajassa ja joulun odotuksessa on kristinuskon armollinen sanoma Jeesuksesta. Joulu on tulossa ja se tulee lahjana. Saamme ottaa vastaan Jeesuksen odotustemme kanssa ja niistä huolimatta.

Odotus palkitaan!

Aarni Laulu

vs. nuorisotyönohjaaja